
Comunicat de presă

29 septembrie 2026

FJORD, regizat de Cristian Mungiu, intră în cinematografele din Suedia după premiera de gală de la Stockholm
Filmul Fjord, scris și regizat de Cristian Mungiu, distins cu Palme d’Or la Festivalul de Film de la Cannes 2026, intră în cinematografele din Suedia din 2 octombrie 2026, în distribuția TriArt Film. Lansarea este însoțită de întâlniri ale regizorului și ale echipei filmului cu publicul suedez, la Stockholm și Göteborg.
Premiera de gală în Suedia a avut loc luni seară, 28 septembrie 2026, la cinematograful Sture din Stockholm, în prezența regizorului Cristian Mungiu și a actriței suedeze Lisa Carlehed. Evenimentul, organizat de TriArt Film, a avut ICR Stockholm drept partener și a reunit profesioniști din cinematografie, reprezentanți ai mediului diplomatic și cultural, precum și un public numeros și receptiv.
După proiecție, Cristian Mungiu a dialogat cu spectatorii, într-o dezbatere care a pus în evidență capacitatea filmului de a genera reacții, întrebări și reflecții asupra unor teme sensibile: valorile familiei, educația copiilor, diferențele culturale, integrarea și relația dintre cetățeni și instituțiile societății.
În discursul rostit în deschiderea galei, E.S. Daniel Ioniță, Ambasadorul României în Regatul Suediei, a subliniat forța filmului de a crea un spațiu al dialogului și al reflecției, evocând și cazul real care a fost sursă de inspirație pentru regizor: „Filmul lui Cristian Mungiu nu ne oferă răspunsuri simple. Și aceasta este, probabil, una dintre cele mai mari forțe ale culturii: creează un spațiu în care subiectele dificile pot fi abordate cu umanitate, mai degrabă decât prin confruntare”. De asemenea, ambasadorul României a evidențiat rolul culturii în apropierea societăților și în menținerea unui dialog bazat pe respect, menționând că filmul Fjord a oferit o ocazie ca România și Suedia să se asculte una pe cealaltă. „Într-adevăr, cultura este cel mai bun ambasador al unei țări, pentru că vorbește o limbă universală.”
După proiecție, Ambasada României în Regatul Suediei a oferit o recepție destinată invitaților galei, profesioniștilor din cinematografie și reprezentanților mediului diplomatic și cultural. În cadrul recepției, ICR Stockholm a organizat un moment muzical susținut de un trio de jazz format din elevi ai Lilla Akademien din Stockholm: Harry Eriksson – pian, Josef Pettersson – contrabas și Emma Matell – voce.
Cu o durată de 146 de minute, Fjord este o coproducție internațională realizată cu participarea României, Franței, Norvegiei, Suediei și Danemarcei. Filmul urmărește povestea unei familii româno-norvegiene stabilite într-o comunitate din Norvegia și explorează teme precum migrația, integrarea, diferențele culturale, educația copiilor și raportul dintre familie și instituțiile societății-gazdă.
Prin acest film, Cristian Mungiu pune în fața publicului o adevărată oglindă a unor societăți contemporane aflate în contact. Românii, norvegienii, suedezii, dar și spectatorii din alte spații culturale sunt invitați să reflecteze asupra propriilor valori, prejudecăți și convingeri. Filmul nu propune verdicte, ci deschide un spațiu pentru întrebări, dezbatere și reflecție – una dintre funcțiile esențiale ale unei opere cinematografice majore.
Prezența lui Cristian Mungiu în Suedia continuă, regizorul și membri ai echipei urmând să participe la întâlniri cu publicul suedez la Stockholm și Göteborg, în contextul lansării filmului în cinematografe.

Participarea ICR Stockholm la gală, în calitate de partener de comunicare, continuă promovarea operei lui Cristian Mungiu în spațiul nordic. În 2023, Institutul a organizat, împreună cu Cinemateca din Oslo și Ambasada României în Regatul Norvegiei, o retrospectivă dedicată regizorului, în prezența acestuia.
Prin susținerea premierei suedeze și a întâlnirilor cu publicul, ICR Stockholm contribuie la promovarea cinematografiei românești contemporane, la consolidarea dialogului cultural româno-suedezo-norvegian și la apropierea creației cinematografice românești de publicul și profesioniștii din spațiul nordic.
***

Filmul Fjord este o dramă scrisă, regizată și co-produsă de regizorul român Cristian Mungiu. Este prima sa producție majoră în limba engleză (cu elemente multilingve: norvegiană, engleză, suedeză, română) și a câștigat Palme d’Or la Festivalul de la Cannes 2026, alături de alte patru premii: Premiul François Chalais, FIPRESCI, Premiul Juriului Ecumenic, Prix de la Citoyenneté. 

Distribuție:

Sebastian Stan, Renate Reinsve, Lisa Carlehed, Ellen Dorrit Petersen, Lisa Loven Kongsli, Henrikke Lund-Olsen, Vanessa Ceban, Christian Rubeck, Markus Scarth Tønseth, Maria Bock, Alin Panc, Adrian Titieni etc.

Regie și scenariu: Cristian Mungiu

Coproducție internațională România-Franța-Norvegia-Suedia-Danemarca-Finlanda: 

Mobra Films, Why Not Productions, Eye Eye Pictures, Film i Väst, Garagefilm International, Snowglobe, Aamu Film Company, France 3 Cinéma. 

Cu sprijinul Centrului Naţional al Cinematografiei, Nordisk Film & TV Fond, Norsk Filminstitutt, Svenska Filminstitutet, Det Danske Filminstitut, Suomen Elokuvasäätiö, Vestnorsk Filmsenter, France Télévisions, programului Creative Europe MEDIA al Uniunii Europene și Eurimages - Consiliul Europei.

